
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I  K E   H R V A T S K E

R J E Š E NJ E 

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom ARHITEKTONSKO – GRAĐEVNI KAMEN DINARIT d.o.o. Vrlika, Radna zona Kosore bb, OIB: 92671429499, dana 30. kolovoza 2017. godine


r i j e š i o   j e                                               

Odbacuje se prijedlog za otvaranje stečajnog postupka nad dužnikom ARHITEKTONSKO – GRAĐEVNI KAMEN DINARIT d.o.o. Vrlika, Radna zona Kosore bb, OIB: 92671429499.


Obrazloženje

Financijska agencija, Regionalni centar Split podnijela je ovom sudu 28. lipnja 2016. god. prijedlog za otvaranje stečajnog postupka nad dužnikom ARHITEKTONSKO – GRAĐEVNI KAMEN DINARIT d.o.o. Vrlika, a sve sukladno odredbama čl. 49. st. 2. Zakona o financijskom poslovanju i predstečajnoj nagodbi (Narodne novine broj: 108/12, 144/12, 81/13 i 112/13).

Međutim, prethodno tom prijedlogu kod ovog suda je već ranije, 30. listopada 2015. god., zaprimljen zahtjev za provedbu skraćenog stečajnog postupka nad istim dužnikom ARHITEKTONSKO – GRAĐEVNI KAMEN DINARIT d.o.o. Vrlika, a koji zahtjev je također podnesen od strane Financijske agencije, Regionalni centar Split i koji je kod ovog suda zaveden pod brojem St-1318/2015. Skraćeni stečajni postupak nad dužnikom obustavljen je rješenjem ovog suda broj St-1318/2015 od 14.10.2016. god., budući da je predlagatelj-vjerovnik Republika Hrvatska, Ministarstvo financija pravovremeno podnio prijedlog za otvaranje stečajnog postupka, te je taj postupak nastavljen kao redovni stečajni postupak pod novim poslovnim brojem St-2040/2016. Sve navedeno, utvrđeno je uvidom u podatke iz sustava e-Spis i pismena objavljenih na e-Oglasnoj ploči suda. 

Nadalje, uvidom u te podatke, kao i podatke iz sudskog registra za dužnika, utvrđeno je i da je, nakon provedenog prethodnog postupka, rješenjem ovog suda broj St-2040/2016 od 5. srpnja 2017. god. otvoren stečajni postupak nad dužnikom ARHITEKTONSKO – GRAĐEVNI KAMEN DINARIT d.o.o. Vrlika, OIB: 92671429499, uz imenovanje Dragana Josipa Kneževića iz Dubrovnika za stečajnog upravitelja, te da je to rješenje u međuvremenu (dana 22. srpnja 2017. god.) postalo pravomoćno. 

Odredbom čl. 115. st. 1. Stečajnog zakona (Narodne novine broj 71/15; dalje SZ) propisano je da na temelju prijedloga za otvaranje stečajnog postupka sud donosi rješenje o pokretanju prethodnog postupka radi utvrđivanja pretpostavki za otvaranje stečajnog postupka (prethodni postupak), protiv kojeg nije dopuštena posebna žalba, ili taj prijedlog odbacuje rješenjem. 
	
Budući da je pravomoćnim rješenjem ovog suda broj St-2040/2016 od 5. srpnja 2017. god. već otvoren stečajni postupak nad dužnikom ARHITEKTONSKO – GRAĐEVNI KAMEN DINARIT d.o.o. Vrlika, to je stoga prijedlog Financijske agencije za otvaranje stečajnog postupka u ovom predmetu trebalo odbaciti, jer se nad istim dužnikom ne mogu istovremeno voditi dva stečajna postupka. Naime, stečajni postupak je postupak generalne ovrhe koji se provodi nad ukupnom imovinom stečajnog dužnika, a stečajnom zapljenom obuhvaćena je cjelokupna dužnikova imovina radi čega nad jednim stečajnim dužnikom (nad imovinom) nije moguće voditi više istovremenih insolvencijskih postupaka.

Slijedom navedenog, a sukladno odredbi čl. 115. st. 1. SZ-a, odlučeno je kao u izreci ovog rješenja. 

U Splitu, 30. kolovoza 2017. godine.

S U D A C 

Paško Bačić


POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.


DNA:
- predlagatelju – FINA, RC Split
- e-Oglasna ploča suda 
- u spis

